IVP-raadslid in KZN doodgeskietFoto: ANA ŉ Raadslid van die Inkatha Vryheidsparty (IVP) is Vrydagaand in Estcourt in KwaZulu-Natal doodgeskiet. Die party het die voorval op Twitter bevestig. “Ons bevestig dat ŉ raadslid in die KwaZulu-Natalse Middellande dood is. Die party is in gesprek met die Suid-Afrikaanse Polisiediens, getuies en die familie om die omstandighede en feite rondom die moord te bepaal. Ons versoek dat die familie die ruimte en tyd gegun word om die tragedie te verwerk.” Sipho Hlomuka, LUR vir samewerkende regering en tradisionele sake, het die raadslid geïdentifiseer as Mthembeni Majola van Inkosi Langalibalele-munisipaliteit. Majola (39) het tereg gestaan op aanklag dat hy deel was van ŉ plan om ŉ politieke eweknie te vermoor. Hy het na bewering verskeie skietwonde opgedoen toe onbekende mans omstreeks 21:00 op sy motor losgebrand het op die R103.